รัฐบาลไทย-ข่าวทำเนียบรัฐบาล-ปลัดกระทรวงมหาดไทยเปิดการฝึกอบรมหลักสูตร Change for Good รุ่นที่ 2 มุ่งสร้างพลังบุคลากรพันธุ์ใหม่ที่มีจิตใจเสียสละเพื่อส่วนรวม สานต่ออุดมการณ์มหาดไทย เป็นความหวังของสังคมไทย
วันอังคารที่ 26 เมษายน 2565
ปลัดกระทรวงมหาดไทยเปิดการฝึกอบรมหลักสูตร Change for Good รุ่นที่ 2 มุ่งสร้างพลังบุคลากรพันธุ์ใหม่ที่มีจิตใจเสียสละเพื่อส่วนรวม สานต่ออุดมการณ์มหาดไทย เป็นความหวังของสังคมไทย
ปลัดกระทรวงมหาดไทยเปิดการฝึกอบรมหลักสูตร Change for Good รุ่นที่ 2 มุ่งสร้างพลังบุคลากรพันธุ์ใหม่ที่มีจิตใจเสียสละเพื่อส่วนรวม สานต่ออุดมการณ์มหาดไทย เป็นความหวังของสังคมไทยในการสร้างสรรค์สิ่งที่ดีให้เกิดขึ้นกับสถาบันหลักของชาติและประชาชนอย่างยั่งยืน
เมื่อวันที่ 25 เม.ย. 65 เวลา 16.20 น. ที่ห้องประชุมดํารงธรรม อาคารศาลาว่าการกระทรวงมหาดไทย กระทรวงมหาดไทย นายสุทธิพงษ์ จุลเจริญ ปลัดกระทรวงมหาดไทย เป็นประธานในพิธีเปิดการอบรมและบรรยายพิเศษ หัวข้อ “ทําไมต้อง Change for Good” ให้แก่ผู้เข้ารับการอบรมเชิงปฏิบัติการ : คณะทํางาน Change for good ของกระทรวงมหาดไทย หลักสูตรผู้นําการขับเคลื่อนตามหลักปรัชญาของเศรษฐกิจพอเพียงสู่เป้าหมายการพัฒนาที่ยั่งยืน รุ่นที่ 2 ผ่านระบบ Zoom Meeting โดยมี นายอรรษิษฐ์ สัมพันธรัตน์ รองปลัดกระทรวงมหาดไทย ด้านบริหาร นายศุภชัย ศรีมีชัย ผู้อํานวยการกลุ่มงานวินัย กองการเจ้าหน้าที่ สํานักงานปลัดกระทรวงมหาดไทย นางรมณ คูวงษ์วัฒนาเสรี นักทรัพยากรบุคคลชํานาญการพิเศษ กลุ่มงานพัฒนาทรัพยากรมนุษย์ สถาบันดํารงราชานุภาพ สํานักงานปลัดกระทรวงมหาดไทย ร่วมรับฟัง โดยถ่ายทอดผ่านระบบ Zoom Meeting ไปยังกรมการพัฒนาชุมชน โดยมี นายธนวัฒน์ ปิ่นแก้ว ผู้อํานวยการสถาบันการพัฒนาชุมชน ร่วมรับฟัง และถ่ายทอดไปยังศูนย์ศึกษาและพัฒนาชุมชนนครนายก โดยมี รองศาสตราจารย์วรวรรณ โรจนไพบูลย์ ที่ปรึกษาปลัดกระทรวงมหาดไทย ผู้ช่วยศาสตราจารย์พิเชฐ โสวิทยสกุล ที่ปรึกษาปลัดกระทรวงมหาดไทย นายบุญธรรม ถาวรทัศนกิจ ผู้อํานวยการสถาบันดํารงราชานุภาพ นางสาวเยาวมาลย์ เศรษฐา ผู้อํานวยการศูนย์ศึกษาและพัฒนาชุมชนนครนายก คณะทํางาน Change for good ของกระทรวงมหาดไทย รุ่นที่ 2 และเจ้าหน้าที่ที่เกี่ยวข้อง ร่วมรับฟัง
นายสุทธิพงษ์ จุลเจริญ ปลัดกระทรวงมหาดไทย กล่าวว่า การฝึกอบรมหลักสูตร Change for Good ของกระทรวงมหาดไทยมีจุดมุ่งหมายสําคัญเพื่อให้เกิดการรวมกลุ่มข้าราชการและพนักงานรัฐวิสาหกิจในสังกัดกระทรวงมหาดไทยที่มีความมุ่งมั่นตั้งใจในการนําเอาศักยภาพของตนเองและทีมเพื่อเสียสละและช่วยเหลือต่อส่วนรวม มากกว่าการทํางานตามอํานาจหน้าที่ที่ผู้บังคับบัญชามอบหมายหรือตามฟังก์ชันหน่วยงานหรือองค์กร “ใจต้องมาก่อน” ด้วยการผนึกกําลังพี่น้องกระทรวงมหาดไทยสร้างสิ่งที่ดีเพิ่มพูนให้กับสังคมไทยมากยิ่งขึ้นร่วมกับทุกภาคีเครือข่าย โดยดึงเอาสิ่งที่เรียกว่าศักยภาพหรือความรู้ความสามารถมาใช้ด้วยใจที่มุ่งมั่นปรารถนา (Passion) ทัศนคติ (Attitude) ที่ดี ในการทําสิ่งที่ดีให้เกิดขึ้น ด้วยตัวของเราและทีมงาน ซึ่งมีนัยสําคัญว่า คนในทีม Change for Good ต้องมีภาวะผู้นําที่สูงมากกว่าคนอื่น และใช้ภาวะผู้นําที่มีในการผลักดันให้เรากล้าคิด กล้าทํา และกล้าที่จะเชิญชวนให้คนในองค์กร/หน่วยงาน หรือแม้แต่คนในสังคม มาร่วมทําสิ่งที่ดีร่วมกับพวกเรา ดังที่ทุกคนได้แสดงเจตนาว่าทุกคนเต็มใจและสมัครใจมาเป็นทีม Change for Good รุ่นที่ 2 ของกระทรวงมหาดไทย ซึ่งทุกท่านจะได้รับสิ่งที่ดีในการใช้ชีวิตร่วมกัน และจะได้มีโอกาสทํางานร่วมกันต่อไปในอนาคต
“สิ่งดี ๆ ในสังคมที่เรากําลังมุ่งมาดปรารถนาที่จะทําเหล่านี้จะบังเกิดประโยชน์ต่อส่วนรวมได้ก็ต่อเมื่อ “เราลงมือทําโดยทันทีด้วยภาวะผู้นําที่มีในตัวเรา” เพราะถ้าเราไม่แสดงออกถึงภาวะผู้นําในการรวมกลุ่มทีมงานและทําอยู่คนเดียว ก็จะไม่เกิดพลัง ดังนั้น จึงต้องใช้ภาวะผู้นําซึ่งไม่ได้เป็นนามธรรม แต่มันอยู่ที่การกระทํา ดังคํากล่าวที่ว่า The Leader is Action not Position “ความเป็นผู้นําเกิดจากการกระทํา ไม่ใช่เพราะตําแหน่งหน้าที่” ด้วยการใช้ศักยภาพระดมคน หลอมรวมจิตใจ พูดคุย ชักชวนเพื่อน ๆ มาร่วมหัวจมท้ายช่วยกันทําสิ่งที่ดีร่วมกัน เปรียบประดุจเราเป็นคนรวบรวมเอาแขนงไม้ไผ่ แขนงเล็ก แขนงน้อยมามัดรวมกันเป็นฟ่อน เป็นก้อน ก็จะทําให้เกิดความแข็งแกร่งขึ้น ซึ่งจําเป็นต้องมีคนที่มีภาวะผู้นําที่กล้าแสดงออกถึงความอยากที่จะทําสิ่งที่ดีงาม” นายสุทธิพงษ์ฯ กล่าวย้ําในช่วงต้น
นายสุทธิพงษ์ จุลเจริญ ปลัดกระทรวงมหาดไทย กล่าวต่อว่า การขับเคลื่อนทีมงาน Change for Good ประการสําคัญอีกประการหนึ่ง นั่นคือ “การถ่ายทอดจิตวิญญาณสร้างคนมหาดไทยรุ่นต่อไปที่มีจิตใจทําคุณประโยชน์ต่อส่วนรวมตลอดชีวิต” โดยขอให้ได้น้อมนําพระราชดํารัสของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี ที่ได้พระราชทานเมื่อปี 2553 ที่จังหวัดนครนายก ใจความสําคัญว่า “แม้เราจะเกษียณอายุราชการแล้วแต่เราต้องไม่เกษียณจากการทําคุณประโยชน์ต่อส่วนรวม” เพราะสิ่งที่อยู่เบื้องหลังที่พวกเราทุกคนต้องตระหนักและใส่ใจรวมทั้งเสียสละประโยชน์ส่วนตนเพื่อให้เกิดความผาสุกและความสงบร่มเย็น นั่นคือ “ประเทศชาติของเรา” จึงมีความจําเป็นอย่างยิ่งที่ทีมงาน Change for Good ต้องดึงพลังความคิดริเริ่มเชิงสร้างสรรค์ที่มีใจตนเอง และลงไม้ลงมือทํา นําเสนอ แลกเปลี่ยน ด้วยการรู้จักหยิบยกองค์ความรู้หรือประเด็นที่เป็นที่สนใจในสังคมมาถกแถลง มาพูดคุย มาหารือ และเมื่อคิดแล้วว่าสิ่งไหนมีผลกระทบในวงกว้าง ต้องระดมสรรพกําลังเพื่อนฝูงไปช่วยกัน โดยคนมหาดไทยต้องไม่ทําตัวเป็นทาสของผู้บังคับบัญชา คือ ใช้อย่างทําอย่าง คนมหาดไทย หรือทีม Change for Good ต้องมี Creative Thinking นําเสนอ โน้มน้าว ด้วยเหตุและผลและคาดการณ์ประโยชน์ที่จะเกิดขึ้นต่อส่วนรวมให้กับผู้บังคับบัญชาและทําให้ผู้บังคับบัญชาทําในสิ่งที่เราอยากทํา นอกจากนี้ ต้องเชื่อมต่อสัมพันธ์กัน (Connectivity) รวมตัวอยู่กันด้วยใจเสียสละ ด้วยความรักสามัคคี พร้อมใจกันตกผลึกความคิด และทําสิ่งที่ดีให้เกิดขึ้นต่อสังคม
“ถ้าเราจะสร้างสังคมแห่งความรัก ความเมตตา หรือสังคมแห่งความดีงาม ต้องเริ่มสร้างที่ตัวเรา ด้วยการนําความคิดดีเหล่านั้น ไปนําเสนอผู้บริหาร นําเสนอหัวหน้า และเมื่อได้รับการพิจารณาเห็นชอบก็จะกลายเป็นนโยบายของฝ่าย กลุ่มงาน กอง สํานัก กรม หน่วยงาน นําไปสู่การเกิดแนวทาง (Trend) ที่คนในองค์กร ในกรม/รัฐวิสาหกิจ ทําร่วมกัน แต่การจะทําสิ่งใดก็แล้วแต่ให้เกิดความยั่งยืน ต้องทําอย่างต่อเนื่องจนเป็นนิสัย เช่น ในการใช้รถใช้ถนน ต้องสวมหมวกกันน็อค ต้องคาดเข็มขัดนิรภัย ทําจนเคยชินเป็นนิสัย ขยายผลทําอย่างต่อเนื่อง เป็นระบบ และทําโดยมีภาคีเครือข่ายช่วยกันทํา ก็จะทําให้เกิดวัฒนธรรมการใช้รถใช้ถนน เช่นเดียวกัน การจะทําสิ่งที่ดี ก็ต้องอาศัยวิธีการทํางานในลักษณะนี้ เพื่อซึมซับ หลอมรวม สร้างคนที่มีนิสัยเสียสละ ชอบช่วยเหลือสังคม อยากเห็นสังคมมีแต่สิ่งที่ดี ให้เพิ่มพูน และขับเคลื่อนทําไปด้วยกัน ทําไปพร้อมกันทุกคน ก็จะทําให้เกิดวัฒนธรรมแห่งการอยากทําความดีทําประโยชน์เพื่อส่วนรวม” นายสุทธิพงษ์ฯ กล่าวเน้นย้ํา
นายสุทธิพงษ์ จุลเจริญ ปลัดกระทรวงมหาดไทย กล่าวเพิ่มเติมว่า การฝึกอบรมหลักสูตร Change for Good จะทําให้พวกเราทุกคนได้มีทักษะองค์ความรู้จากการฝึกปฏิบัติจริง โดยเฉพาะอย่างยิ่งทักษะการอยู่รอดในโลกที่กําลังเผชิญกับภัยคุกคามด้านต่าง ๆ ทั้งจากสภาพอากาศที่เปลี่ยนแปลง (Climate Change) หรือภาวะโรคระบาดที่สังคมโลกกําลังเผชิญอยู่ในขณะนี้ เปรียบเสมือนคลื่นลูกต่าง ๆ ที่มวลมนุษย์กําลังเผชิญ แต่ด้วยพระวิสัยทัศน์และน้ําพระราชหฤทัยอันเปี่ยมล้นของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร ที่พระราชทานทฤษฎีใหม่มากกว่า 40 ทฤษฎี โดยพวกเราทุกคนโชคดีที่มีพระมหากษัตริย์ที่ทรงมีความห่วงใยพสกนิกรของพระองค์ นั่นคือ พระบาทสมเด็จพระเจ้าอยู่หัว ที่ทรงมุ่งมั่นในการสืบสาน รักษา และต่อยอด แนวพระราชดําริของพระบาทสมเด็จพระบรมชนกนาถ ซึ่งกระทรวงมหาดไทยได้น้อมนํามาขับเคลื่อนในเรื่องทฤษฎีใหม่ประยุกต์สู่โคก หนอง นา รวมถึงพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี “บ้านนี้มีรักปลูกผักกินเอง” และพระดําริ “ผ้าไทยใส่ให้สนุก” ของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงสืบสานพระราชปณิธานของสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เพื่อพัฒนาคุณภาพชีวิตของพี่น้องประชาชนในพื้นที่ต่าง ๆ ทั่วประเทศ อันจะทําให้พวกเราทุกคนที่ผ่านหลักสูตรนี้ เป็นทีม Change for Good ที่น้อมนําเอาศาสตร์พระราชา และพระราชดําริ พระดําริต่าง ๆ มาเรียนรู้ บ่มเพาะทักษะ แนวความคิด และวิธีปฏิบัติ ขยายผลไปสู่เพื่อนร่วมงาน และพี่น้องประชาชนโดยรวม ด้วยความคิดมุ่งมาดปรารถนาในการพัฒนาต่อยอดสร้างสรรค์สิ่งที่ดีให้เกิดขึ้นในสังคม
“ขอให้ทุกคนได้ช่วยกันใช้เวลาที่อยู่ร่วมกันให้เป็นประโยชน์ ผนึกกําลังเป็นทีม “Change for Good” ทีมเดียวกัน ในการทําสิ่งที่ดีให้เกิดขึ้น และขอให้ใช้เวลาที่มีอยู่ในการสานสัมพันธ์คนหมู่เดียวกัน ที่ลงในลํานาวาเรือลําเดียวกัน คือ เรือ Change for Good ให้แนบแน่น ไม่ต้องเขินอาย รังเกียจเดียดฉันท์ในความคิดเห็นที่อาจจะแตกต่างกัน แต่เป็นการแชร์ความคิดที่นําไปสู่การสร้างสิ่งที่ดี อาจจะหนักบ้าง เบาบ้าง ก็ให้อภัยกันและกัน เพื่อเราจะได้มีเพื่อนร่วมอุดมการณ์ ที่ช่วยกันเสริมเติมเต็มให้ความคิดได้รับการต่อยอดเป็นสิ่งที่ดีที่สุดในการขับเคลื่อนร่วมกัน และขอให้ทุกคนได้มีปณิธานที่แน่วแน่ในการรวมกลุ่มพบปะพูดคุยและแลกเปลี่ยนเช่นนี้ตลอดชีวิต เป็นกําลังสําคัญในการทําให้คนในสังคมนี้ไม่หมดหวัง ไม่สิ้นหวัง ด้วยการไม่ยอมอยู่เฉย ไม่ยอมอยู่นิ่ง มีกําลังกาย กําลังใจสร้างสรรค์สิ่งที่ดี สานต่อความคิดทําดีเพื่อชาติ ศาสนา พระมหากษัตริย์ และพี่น้องประชาชน ช่วยกัน Change for Good ให้เกิดขึ้นตลอดไป” นายสุทธิพงษ์ฯ กล่าวในช่วงท้าย